PAGE  
4

На  основу  члана  21.  став  6. Закона  о  шумама  („Службени гласник РС”, бр. 30/10, 93/12, 89/15 и 95/18 – др. закон), 

Mинистар пољопривреде, шумарства и водопривреде доноси

ПРАВИЛНИК 

О САДРЖИНИ ПЛАНА РАЗВОЈА ШУМСКЕ ОБЛАСТИ, НАЧИНУ И ПОСТУПКУ ЊЕГОВОГ ДОНОШЕЊА И ИЗРАДЕ

· Службени гласник РСˮ, број 55/26 од 23. јуна 2026. године -
Члан 1.

Овим правилником ближе се прописује садржина Плана развоја шумске области (у даљем тексту: План развоја), начин и поступак његовог доношења и израде.

Члан 2.

План развоја, у складу са законом којим се уређују шуме, нарочито садржи: законски, стратешки и плански оквир; приказ и анализу стања шума и досадашњег газдовања; функције шума и циљеве газдовања шумама; програм мера и активности и смернице за реализацију планираних радова; пројекцију очекиваних ефеката; индикаторе за праћење реализације Плана развоја; као и прилогe.
План развоја садржи основне информације о шумској области, као и друге податке од значаја за реализацију циљева газдовања шумама шумске области за коју се доноси.
Члан 3.


Садржина Плана развоја систематизује се кроз следеће главе: Законски, стратешки и плански оквир; Основне информације о шумској области; Приказ стања шума шумске области; Анализа стања шума и досадашњег газдовања шумама шумске области; Функције шума; Циљеви газдовања шумама шумске области са програмом мера и активности, смерницама за реализацију планираних радова, пројекцијом очекиваних ефеката и индикаторима за праћење реализације плана; Прилози.
Члан 4.

Законски, стратешки и плански оквир садржи: преглед и анализу релевантних одредби законских, стратешких и планских докумената и начин њихове имплементације у План развоја.

Члан 5.

Основне информације о шумској области садрже податке о земљишту, геолошкој подлози и климатским карактеристикама области, списак општина обухваћних шумском области, податке о површини и шумовитости шумске области, шумским подручјима обухваћеним шумском области, списак корисника шума, списак газдинских јединица, као и прегледну карту шумске области.

Члан 6.
Приказ стања шума шумске области садржи: опис стања шума шумске области према наменама, власничку структуру, порекло, газдински типови и узгојне групе, структурни облик, врсте дрвећа, мешовитост, очуваност, дебљинска структура, добну структуру, отвореност шума, здравствено стање, стање биодиверзитета шума, стање угљеника у шумама, степен угрожености шума од пожара и других абиотичких фактора, преглед заштићених природних добара и еколошких мрежа, преглед заштићених и строго заштићених врста флоре и фауне, места од културно историјског значаја.
За приказ стања шума из става 1. овог члана, за државне шуме и шуме сопственика – правних лица, користе се подаци националне и састојинске инвентуре шума, као и подаци других сектора.

За приказ стања шума из става 1. овог члана, за шуме сопственика – физичких лица користе се подаци националне инвентуре шума и подаци других сектора.

Члан 7.

Анализа стања шума и досадашњег газдовања шумама шумске области садржи квалитативну и квантитативну анализу, нарочито идентификовање недостатака, потенцијала, ограничења и ризика за унапређење стања шума.

Анализа стања садржи и податке о тржишним приликама у односу на производе шума и услуге у шумарству, финансирању и инвестицијама у шумарству, коришћењу шумског земљишта у нешумске намене, променама намене шума и шумског земљишта, сарадњи са другим секторима, локалном заједницом, невладиним организацијама и другим заинтересованим органима и организацијама, истраживањима у шумарству и др.
Анализа досадашњег газдовања садржи податке о реализацији претходног плана развоја шумске области, у односу на дефинисане циљеве у претходном плану. 

Члан 8.

Функције шума и циљеви газдовања шумама шумске области садрже утврђене функције и намене шума шумске области, очекиване или планиране промене функција и намена шума, дугорочне и краткорочне стратешке циљеве усклађене са Програмом развоја шумарства на територији Републике Србије и Просторним планом Републике Србије и посебне циљеве газдовања шумама.

Члан 9.

Програм мера и активности садржи: врсту мера и активности за реализацију стратешких циљева Плана развоја заснованих на анализи стања и прилагођених специфичностима шумске области; начин њиховог спровођења, обим, динамику и учеснике у реализацији пројектованих мера и активности; план потребних финансијских средстава, изворе финансирања и оцену финансијске изводљивости Плана развоја. 

Смернице за реализацију планираних радова садрже упутства и ограничења за реализацију планираних радова, као и упутства за имплементацију планираних радова кроз нижа планска документа.

Члан 10.

 
Програм мера и активности се у зависности од дефинисаног циља израђује за шумску област по следећим категоријама:
1) гајење шума;
2) коришћење шума (дрвних, недрвних производа и услуга шума) и унапређења тржишта производа и услуга шума;
3) градња, реконструкција, санација и одржавање путева и других објеката у функцији газдовања шумама;
4) производња шумског репродуктивног материјала;
5) заштита шума;
6) унапређење стручно саветодавних послова у шумама сопственика и подршке удруживању сопственика шума – физичких лица;
7) унапређење општекорисних функција шума;
8) сарадња са другим секторима, локалном заједницом, невладиним организацијама и другим заинтересованим органима и организацијама;
9) сертификација шума.

Члан 11.

Пројекција очекиваних ефеката садржи приказ очекиваног стања шума шумске области, очекиваних еколошких, социјалних и економских ефеката реализације Плана развоја.

Члан 12.

Индикатори за праћење реализације Плана развоја садрже приказ дефинисаних квалитативних и квантитативних показатеља за праћење и оцену успешности реализације мера и активности Плана развоја.

Члан 13.

Прилоге Плана развоја чине:
1) извештај о учешћу заинтересованих страна;

2) записници о одржаним консултацијама.

Члан 14.

План развоја се израђује у електронском облику и део је информационог система у шумарству.

Члан 15.

План развоја може да израђује правно лице које је стручно и технички оспособљено за обављање тих послова и испуњава услове утврђене законом којим се уређују шуме и овим правилником (у даљем тексту: носилац израде).

Израду Планa развоја организује министарство надлежно за послове шумарства (у даљем тексту: Министарство), преко лица за које је утврђено да испуњава услове по основу расписаног конкурса.
Носилац израде може ангажовати стручне установе, организације и стручна лица која имају потребна знања и искуства за израду Плана развоја.
Члан 16.

У поступку израде Плана развоја носилац израде обавља консултације са надлежним органима, установама и организацијама из области од значаја за План развоја. 
О одржаним консултацијама из става 1. овог члана носилац израде сачињава записник са закључцима, који је саставни део прилога Плана развоја.

Члан 17.

После одржаних консултација из члана 16. овог правилника носилац израде доставља нацрт Плана развоја, ради обавештавања јавности.

Уз нацрт Плана развоја носилац израде доставља изјаву да је документ усклађен са законом којим се уређују шуме, Програмом развоја шумарства на територији Републике Србије и Просторним планом Републике Србије, као и информацију о прихваћеним, односно одбијеним предлозима добијеним током консултација.

Министарство у складу са законом којим се уређују шуме оглашава Нацрт плана развоја на својој званичној интернет страници ради јавног увида у трајању од 30 дана.

По истеку рока из става 3. овог члана носиоцу израде достављају се коментари и предлози пристигли током јавног увида на разматрање.

Носилац израде има рок од 30 дана од дана пријема коментара и предлога из става 4. овог члана да достави коначан предлог текста Плана развоја.
Члан 18.

Приликом израде првог Плана развоја, подаци из члана 7. овог правилника који се односе на анализу досадашњег газдовања прикупљају се из Информационог система за шуме Србије и других релевантних извора.

Члан 19.

Овај правилник ступа на снагу осмог дана од дана објављивања у „Службеном гласнику Републике Србије”.

Број: 002513194 2026 14840 007 001 012 001
У Београду, 11. јуна 2026. године

                                                                                           МИНИСТАР


              проф. др Драган Гламочић

